ང་ནི་མཚོ་སྔོན་ཡུལ་ཤུལ་ནང་ཆེན་ས་གནས་ཀྱི་ཡུལ་ལུང་བྱེ་བྲག་བ་ཞིག་སྟེ་ལྕོག་ཤེས་ཞེས་པའི་འབྲོག་ཁུལ་དུ་སྐྱེས་ཤིང་།དངོས་མིང་ལ་ཡེ་ཤེས་ཉི་མ་དང་།སྨྱུག་མིང་ལ་ཁམས་རྒོལ་སེང་ཞེས་འབོད་པ་ཡིན་ལ།ལོ་ན་ཆེར་མ་སོན་བའི་བར་སྐབས་ཤིག་ནས་དབྱངས་གསལ་སོ་བཞི་སྦྱོར་ཀློག་གི་ལས་སུ་ཞུགས་པ་ཡིན།དེ་ནས་ཅང་མ་འགོར་བར་ཕྱི་རྐྱེན་དང་ནང་རྐྱེན་གང་མང་ཞིག་གིས་འུར་ཆ་ལག་ཏུ་ཐོགས་ཤིང་ཉིན་ལྟོའི་བཟའ་བཅའ་ཕྲན་བུ་རེ་ཨམ་ཕྲག་ཏུ་གཟར་ནས་ནོར་གནག་གི་རྨིག་རྗེས་དེད་དེ་ལོ་ཤས་སུ་དབྱངས་གསལ་གྱི་གཞིས་ཁྱིམ་དང་ཁ་བྲལ་དུ་སོང་བའི་གནག་རྫི་དཀྱུས་མ་ཞིག་ཏུའང་གྱུར་སོང་།